b"\n_START_ARTICLE_\nRoman Vlad\n_START_SECTION_\nBiografie\n_START_PARAGRAPH_\nRoman Vlad s-a n\xc4\x83scut \xc3\xaen ora\xc8\x99ul Cern\xc4\x83u\xc8\x9bi, Rom\xc3\xa2nia actualmente \xc3\xaen Ucraina. A studiat pianul la Conservatorul din ora\xc8\x99ul natal. \xc3\x8en 1938 imigreaz\xc4\x83 \xc3\xaen Italia, la Roma unde prime\xc8\x99te cet\xc4\x83\xc8\x9benia italian\xc4\x83 \xc3\xaen anul 1951. A continuat studiile la Accademia nazionale di Santa Cecilia din Roma cu Alfredo Casella unde ob\xc8\x9bine diploma \xc3\xaen anul 1942. \xc3\x8en acela\xc8\x99i an ob\xc8\x9bine Premiul George Enescu cu una dintre compozi\xc8\x9biile sale._NEWLINE_Dup\xc4\x83 al doilea r\xc4\x83zboi mondial, Roman Vlad \xc8\x99i-a continuat activitatea de pianist concertist \xc8\x99i compozitor, \xc3\xaen paralel devenind unul din cei mai aprecia\xc8\x9bi muzicologi, sus\xc8\x9bin\xc3\xa2nd conferin\xc8\x9be \xc8\x99i cursuri de muzicologie \xc3\xaen toat\xc4\x83 Europa, \xc3\xaen SUA \xc8\x99i \xc3\xaen Japonia; \xc3\xaentre 1954-1955 a sus\xc8\x9binut cursuri de muzicologie la Summer School of Music \xc3\xaen Dartington Hall._NEWLINE_Roman Vlad a fost o personalitate important\xc4\x83 \xc3\xaen lumea muzical\xc4\x83 italian\xc4\x83 \xc8\x99i nu numai: director artistic al Academia Filarmonica Romana \xc3\xaentre anii 1955-1958 \xc8\x99i 1966-1969, co-director al sec\xc8\x9biunii muzicale din Enciclopedia dello Spettacolo (1958-1962), Pre\xc8\x99edinte al Societ\xc4\x83\xc8\x9bii Italiene de Muzic\xc4\x83 Contemporan\xc4\x83 (1960), director artistic al Maggio Musicale \xc3\xaen 1964 \xc8\x99i al Teatrului Comunal din Floren\xc8\x9ba (1968-1972), a fost Pre\xc8\x99edinte al Societ\xc3\xa0 Aquilana dei Concerti (1973-1992), superintendent al Operei din Roma \xc8\x99i director artistic la Scala din Milano. \xc3\x8encep\xc3\xa2nd cu anul 1967 a fost co-director al Nuova Rivista Musicale Italiana, \xc3\xaentre anii 1973-1989 a fost director artistic al Orchestrei Simfonice RAI din Torino. \xc3\x8entre anii 1980-1982 \xc8\x99i 1990-1994 a fost Pre\xc8\x99edintele CISAC (Conf\xc3\xa9d\xc3\xa9ration Internationale des Auteurs et Compositeurs) iar din 1987 p\xc3\xa2n\xc4\x83 \xc3\xaen 1993 a fost Pre\xc8\x99edinte al SIAE (Societ\xc3\xa0 Italiana degli Autori ed Editori). A compus coloana sonor\xc4\x83 a peste 20 de filme, \xc3\xaen 1950 primind premiul Nastro d'Argento pentru partiturile sale cinematografice._NEWLINE_Pe parcursul lungii sale cariere a primit numeroase recunoa\xc8\x99teri oficiale printre care: Doctor Honoris Causa al National University of Ireland (1974), membru al Koninlijke Academie voor Wetenschappen, Letteren en SchoneKunsten din Belgia, Commandeur des Art et des Lettres al Acad\xc3\xa9mie des Arts et des Lettres \xc3\xaen Fran\xc8\x9ba._NEWLINE_A fost Pre\xc8\x99edintele de Onoare al edi\xc8\x9biei 2001 a Festivalului \xc8\x99i Concursului Interna\xc8\x9bional \xe2\x80\x9eGeorge Enescu\xe2\x80\x9d._NEWLINE_Roman Vlad a decedat la 21 septembrie 2013 la Roma, la v\xc3\xa2rsta de 93 de ani."